CELEX: 32017R0572
Language: el
Date: 2016-06-02 00:00:00
Title: Κατ' εξουσιοδότηση κανονισμός (ΕΕ) 2017/572 της Επιτροπής, της 2ας Ιουνίου 2016, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τον προσδιορισμό της προσφοράς προσυναλλακτικών και μετασυναλλακτικών δεδομένων και του επιπέδου επιμερισμού των δεδομένων (Κείμενο που παρουσιάζει ενδιαφέρον για τον ΕΟΧ )

31.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 87/142
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/572 ΤΗΣ ΕΠΙΤΡΟΠΉΣ
   της 2ας Ιουνίου 2016
   για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για τον προσδιορισμό της προσφοράς προσυναλλακτικών και μετασυναλλακτικών δεδομένων και του επιπέδου επιμερισμού των δεδομένων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 12 παράγραφος 2 τρίτο εδάφιο,
   Εκτιμώντας τα ακόλουθα:
   
               (1)
            
            
               Προκειμένου να μειωθεί το κόστος της αγοράς δεδομένων για τους συμμετέχοντες στην αγορά, ο κανονισμός (ΕΕ) αριθ. 600/2014 προβλέπει ότι τα δεδομένα προσυναλλακτικής και μετασυναλλακτικής διαφάνειας θα πρέπει να τίθενται στη διάθεση του κοινού «διαχωρισμένα» για χωριστά στοιχεία δεδομένων. Είναι αναγκαίο να προσδιοριστεί το επίπεδο επιμερισμού βάσει του οποίου οι τόποι διαπραγμάτευσης θα πρέπει να προσφέρουν δεδομένα. Λαμβάνοντας υπόψη τα στοιχεία ζήτησης τέτοιων δεδομένων από άλλους συμφεροντούχους, οι διαχειριστές αγοράς και οι επιχειρήσεις επενδύσεων που διαχειρίζονται τόπο διαπραγμάτευσης θα πρέπει να επιμερίζουν τα δεδομένα κατά κατηγορία στοιχείων ενεργητικού, χώρα έκδοσης, το νόμισμα στο οποίο πραγματοποιείται η διαπραγμάτευση ενός χρηματοπιστωτικού μέσου, καθώς και σύμφωνα με το αν τα δεδομένα προέρχονται από προγραμματισμένες ημερήσιες δημοπρασίες ή συνεχή διαπραγμάτευση.
            
         
               (2)
            
            
               Προκειμένου να διασφαλιστεί ότι τα παρεχόμενα προσυναλλακτικά και μετασυναλλακτικά δεδομένα ανταποκρίνονται καταλλήλως στη ζήτηση από τους συμμετέχοντες στην αγορά, οι διαχειριστές αγοράς και οι επιχειρήσεις επενδύσεων που διαχειρίζονται τόπο διαπραγμάτευσης θα πρέπει να προσφέρουν οποιονδήποτε συνδυασμό των κριτηρίων επιμερισμού σε εύλογη εμπορική βάση.
            
         
               (3)
            
            
               Για ορισμένα χρηματοπιστωτικά μέσα, όπως για παράγωγα, μπορεί να μην είναι πάντοτε δυνατός ο αδιαμφισβήτητος προσδιορισμός της συγκεκριμένης κατηγορίας στοιχείων ενεργητικού στην οποία ανήκει το εν λόγω χρηματοπιστωτικό μέσο, καθώς ο προσδιορισμός μιας κατηγορίας στοιχείων ενεργητικού εξαρτάται από το ποια χαρακτηριστικά των χρηματοπιστωτικών μέσων θεωρούνται καθοριστικής σημασίας. Παρομοίως, μπορεί να μην είναι πάντοτε δυνατός ο αδιαμφισβήτητος προσδιορισμός άλλων κριτηρίων τα οποία πληροί ένα είδος δεδομένων. Για να διασφαλιστεί ότι οι συμμετέχοντες στην αγορά οι οποίοι αγοράζουν δεδομένα από έναν συγκεκριμένο τόπο διαπραγμάτευσης λαμβάνουν ένα συνεκτικό σύνολο δεδομένων, οι διαχειριστές αγοράς και οι επιχειρήσεις επενδύσεων που διαχειρίζονται τόπο διαπραγμάτευσης είναι αναγκαίο να προσδιορίζουν, στις περιπτώσεις που τα κριτήρια επιμερισμού δεν μπορούν να εφαρμοστούν με αδιαμφισβήτητο τρόπο, ποια κριτήρια θα πρέπει να πληροί ένα χρηματοπιστωτικό μέσο ή ένα είδος δεδομένων.
            
         
               (4)
            
            
               Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι αναγκαίο οι διατάξεις που προβλέπονται στον παρόντα κανονισμό και εκείνες που προβλέπονται στον κανονισμό (ΕΕ) αριθ. 600/2014 να εφαρμόζονται από την ίδια ημερομηνία.
            
         
               (5)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
            
         
               (6)
            
            
               Η ΕΑΚΑΑ διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Προσφορά δεδομένων προσυναλλακτικής και μετασυναλλακτικής διαφάνειας
   1.   Οι διαχειριστές αγοράς και οι επιχειρήσεις επενδύσεων που διαχειρίζονται τόπο διαπραγμάτευσης θέτουν, κατόπιν αιτήματος, τις πληροφορίες που δημοσιοποιούνται σύμφωνα με τα άρθρα 3, 4 και 6 έως 11 του κανονισμού (ΕΕ) αριθ. 600/2014 στη διάθεση του κοινού, προσφέροντας τα προσυναλλακτικά και τα μετασυναλλακτικά δεδομένα επιμερισμένα, σύμφωνα με τα ακόλουθα κριτήρια:
   
               α)
            
            
               τη φύση της κατηγορίας στοιχείων ενεργητικού:
               
                           i)
                        
                        
                           μετοχές·
                        
                     
                           ii)
                        
                        
                           πιστοποιητικά αποθετηρίου, διαπραγματεύσιμα αμοιβαία κεφάλαια (ΔΑΚ), πιστοποιητικά και άλλα παρόμοια χρηματοπιστωτικά μέσα που αναφέρονται στο άρθρο 3 του κανονισμού (ΕΕ) αριθ. 600/2014·
                        
                     
                           iii)
                        
                        
                           ομολογίες και δομημένα χρηματοοικονομικά προϊόντα·
                        
                     
                           iv)
                        
                        
                           δικαιώματα εκπομπής ρύπων·
                        
                     
                           v)
                        
                        
                           παράγωγα·
                        
                     
         
               β)
            
            
               τη χώρα έκδοσης μετοχών και κρατικών χρεωστικών τίτλων·
            
         
               γ)
            
            
               το νόμισμα στο οποίο πραγματοποιείται η διαπραγμάτευση του χρηματοπιστωτικού μέσου·
            
         
               δ)
            
            
               προγραμματισμένες ημερήσιες δημοπρασίες σε αντιδιαστολή με συνεχή διαπραγμάτευση.
            
         2.   Τα παράγωγα που αναφέρονται στο στοιχείο α) σημείο v) επιμερίζονται σύμφωνα με τα ακόλουθα κριτήρια:
   
               α)
            
            
               παράγωγα επί μετοχών·
            
         
               β)
            
            
               παράγωγα επιτοκίων·
            
         
               γ)
            
            
               πιστωτικά παράγωγα·
            
         
               δ)
            
            
               παράγωγα επί συναλλάγματος·
            
         
               ε)
            
            
               παράγωγα επί βασικών εμπορευμάτων και δικαιωμάτων εκπομπής ρύπων·
            
         
               στ)
            
            
               άλλα παράγωγα.
            
         3.   Οι διαχειριστές αγοράς και οι επιχειρήσεις επενδύσεων που διαχειρίζονται τόπο διαπραγμάτευσης προσδιορίζουν ποια κριτήρια πληροί ένα χρηματοπιστωτικό μέσο ή είδος δεδομένων, όταν τα κριτήρια επιμερισμού που αναφέρονται στην παράγραφο 1 ή 2 δεν μπορούν να εφαρμοστούν με αδιαμφισβήτητο τρόπο.
   4.   Οι διαχειριστές αγοράς και οι επιχειρήσεις επενδύσεων που διαχειρίζονται τόπο διαπραγμάτευσης εφαρμόζουν τα κριτήρια που αναφέρονται στις παραγράφους 1 και 2 με οποιονδήποτε συνδυασμό, κατόπιν αιτήματος.
   5.   Επιπλέον της προσφοράς των δεδομένων σύμφωνα με τις παραγράφους 1 και 2, οι διαχειριστές αγοράς και οι επιχειρήσεις επενδύσεων που διαχειρίζονται τόπο διαπραγμάτευσης μπορούν να προσφέρουν δέσμες δεδομένων.
   Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την ημερομηνία που αναφέρεται στο άρθρο 55 δεύτερο εδάφιο του κανονισμού (ΕΕ) αριθ. 600/2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Ιουνίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 84.
   
      (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (ΕΕ L 331 της 15.12.2010, σ. 84).